钦定古今图书集成/历象汇编/乾象典/第055卷 > 《周礼》 > 《春官》
## 钦定古今图书集成/历象汇编/乾象典/第055卷 > 《周礼》 > 《春官》

“《保章氏》以星土辨九州之地”，所封封域，皆有分星。

〈注〉《星，土》星所主。土封，犹界也。〈订义〉刘执中曰：“角亢氐兖州，房心豫州，尾箕幽州，斗牛女扬州，虚危青州，室壁并州，奎娄胃徐州，昴毕冀州，觜参益州，井鬼雍州，柳星张三河，翼轸荆州。”　薛氏曰：“星土之说，不明旧矣。有为北斗之说者，以为七星主九州。若雍属魁星，冀属枢星，兖青属机星，徐扬属权星，荆属衡星，梁属开星，豫属摇星之类是也。有为五行”之说者，以为十二次主九州，若“降娄、元枵主于岱，岁星位焉；鹑首、实沈主于华，太白位焉”之类是也。以今考之则不然。星、土盖分星之十二次分属九州。十二次虽分十二土，然合而言之，为九州而已。成周盛时，诸侯封域棋布九州，大者百里，次者七十里，小者五十里。附庸小国又不能五十里者，固不容皆有分星之次。大率所封之分星，皆以九州举之。自春秋之时，不明九州之星土，即分星之所次，至韩、赵、魏三家分晋，而堪舆之说起，初分十二诸侯，上配天文十二次。彼战国时，强者陵弱，大者并小，其分疆错壤，虽连亘数千里，然侵夺去取，初无定论，果能尽合于天文之度乎？况星纪于天文在东北，乃以当东南之吴、越；鹑首于天文在东南，乃以当西北之嬴秦。周都关河，天地之中，而鹑火则南方之次；齐都营丘，实负东海，而元枵则北方之次。止分十二国，犹不当天地之度，况乎国千八百，欲尽以天文分星概之邪？先儒谓九州中诸国分星，其书亡矣。堪舆虽有郡国所入度，非古数也；谓“堪舆”非古数是也；谓亡其分星之书，则未之思矣。岂知诸国之分星，即分其九州之星土，其为分星乎？吾固谓十二次之星，丽于九州则为星土，分于天下诸侯则为分星。何则？青州之星土，则元枵也，齐之分星属焉；扬州之星土，则星纪也，而吴、越之分星属焉。以至兖之寿星、荆之鹑尾，皆星土，而为郑与楚之分星。雍之鹑首，冀之大梁，皆星土，而为秦与赵之分星。若夫梁州之实沈，其地入于雍、豫，则星土亦分于雍、豫，而为豫之分星。徐州之降娄，其地入于青、兖，则星土亦分于青、兖，而为鲁之分星。今以《传》论之，《左传》昭公十年，有星出于婺女，郑裨灶曰：“今兹岁在颛帝之墟，姜氏、任氏，实守其地。”释云：“颛帝之墟，谓元枵也。”则知元枵为齐之分星，而青州之星土也。《左传》昭公三十二年夏，吴伐越。晋史墨曰：“不及四十年，越其有吴乎！越得岁而吴伐之，必受其凶。”释云：“岁在星纪”，故知星纪为越之分星。扬州之星土也。《尔雅》云：“析木谓之津。”箕斗之间，汉津也，释云：箕，龙尾。斗，南斗。天汉之津梁，为燕分，而幽之星土也。《左传襄公九年》曰：“陶唐氏之火正阏伯居商丘，祀大火，而火纪时焉。”故商主大火，宋为商之后。故知大火为宋分，而豫州之星土也。《昭公十七年》，“星孛于大辰及汉。”梓慎曰：“汉，水祥也。卫，颛顼之墟，故为帝丘，其星为大水。”此娵訾为卫之分星，而冀州之星土也。《襄公二十八年》，梓慎

曰：“岁在星纪，淫于元。枵蛇乘龙。” 龙，宋、郑之星。故知寿星为郑分，而豫州之星土也。《郑语》周史曰：“楚重黎之后，黎为高辛氏火正。” 则知鹑尾为楚之分。《左传》昭元年：郑子产曰：“迁实沈于大夏主参、唐人。” 是因知实沈为晋分，而并州之星土也。皆分星之见于书传可考也。然诸国之封域，既列于九州之内，则诸国之分星，即九州之星土，尚何泥于《北斗五行》之说乎？